Penis-skilder verf Steve in jongste werk | Netwerk24
Die Australiese kunstenaar Tim Patch, oftewel Pricasso, wat onder meer met sy penis, skrotum en agterstewe skilder, steek die draak met die sanger Steve Hofmeyr in 'n skildery.
Pricasso is vanjaar een van die vele attraksies op die Love Sex Expo in Oktober in Pretoria.
Hy het sy jongste satiriese kunswerk gemaak in 'n "ballsy" (dapper) poging om te wys dat hy nou die "warmste" kunstenaar in die stad is, lui 'n verklaring van die Love Sex Expo.
Pricasso met sy jongste satiriese kunswerk waarin hy Steve Hofmeyr geskilder het. Foto: Verskaf
In dié kunswerk het Pricasso vir Hofmeyr só uitgebeeld: Hofmeyr is kaal en hou 'n kitaar in die hand voor hom. Hy is nogal gespierd en goed gebou. Maar dan is daar duiwelhorinkies wat by sy kop uitsteek, en onder hom is vlamme.
Dit is nie duidelik wat die storie agter dié kunswerk is of waar Pricasso se inspirasie vandaan kom nie.
Na aanleiding van 'n plasing op Twitter lyk dit of Pricasso in Nederland is vir die Loversland Adult Expo. Hy kon nie vir kommentaar bereik word nie.
Pricasso, wat gehore wêreldwyd vermaak, is volgende maand vir die eerste keer in Pretoria.
Hofmeyr kon nie vir kommentaar bereik word nie. Sy seun Devon en sy agent, Leeza Mulder, is ook om kommentaar genader maar het nie reageer nie.